钦定古今图书集成/明伦汇编/氏族典/第357卷 > 《廖用贤尚友录》 > 林摅
## 钦定古今图书集成/明伦汇编/氏族典/第357卷 > 《廖用贤尚友录》 > 林摅

按《宋史林摅传》，“摅字彦振，福州人，徙苏。父卲，显谟阁
学士。摅用荫至敕令检讨官，迁屯田右司员外郎，赐
进士第，擢起居舍人，进中书舍人，特命为翰林学士。
初，朝廷数取西夏地，夏求援于辽，辽为请命。摅报聘，
见辽主，抗言数夏人之罪。及辞辽使，摅附奏求还，进
筑夏人城栅，摅答语复不㢲，辽人大怒，复命。议者以”
为怒邻生事，犹除礼部尚书。既而辽人以失礼言，出
知颍州。寻召为开封尹，改兵部尚书，进同知枢密院、
尚书左丞、中书侍郎。御史论其寡学倨傲，黜知滁州。
言者不厌，罢提举洞霄宫。久之，知扬州，政以察察闻。
徙大名府，拜庆远军节度使，言者复论罢之。还姑苏，
疡生于首而卒。录子伟直秘阁。数月，伟死，嗣遂绝。